MEABHRÁN MÍNIÚCHÁIN

1.COMHTHÉACS AN TOGRA

1.1.Forais agus cuspóirí an togra

Tá Ballstáit an Aontais buailte go dona ag an ngéarchéim eacnamaíoch atá ag eascairt as paindéim COVID‑19. Mar gheall air sin, ní mór freagairt go tapa chun tacaíocht a sholáthar do rannpháirtithe sna margaí caipitil. Sa Teachtaireacht ón gCoimisiún an 13 Márta 2020, dar teideal ‘Freagairt eacnamaíoch chomhordaithe ar ráig COVID‑19’, leag an Coimisiún béim ar a thábhachtaí atá sé, trí ghníomhaíochtaí a dhéanamh ar gach leibhéal, leachtacht earnáil airgeadais an Aontais a áirithiú agus cúlú eacnamaíochta atá ag bagairt a chomhrac. Thairis sin, an 27 Bealtaine 2020, sa Teachtaireacht uaidh dar teideal ‘Uain na hEorpa: Deisiú agus Ullmhú le haghaidh na Chéad Ghlúine Eile’, chuir an Coimisiún príomhionstraimí i láthair a thacóidh leis an bplean téarnaimh don Eoraip, lena n‑áirítear bearta arb é is aidhm dóibh an geilleagar a dhúiseacht agus cabhair a thabhairt don infheistíocht phríobháideach. Cuireadh i bhfios go láidir sa Teachtaireacht gur dúshlán leanúnach do chuideachtaí a bheidh sa leachtacht agus sa rochtain ar mhaoiniú.

Is é is cuspóir do na hathruithe spriocdhírithe ar an gcóras réamheolairí mar a leagtar amach é sa Rialachán Réamheolairí é a chur ar chumas do chuideachtaí rochtain a fháil ar chistiú nua a luaithe is féidir chun cuidiú leis an téarnamh eacnamaíoch ó phaindéim COVID‑19. Go háirithe, is é is aidhm dó cuidiú le cuideachtaí gnáthscaireanna a bhailiú ionas gur féidir leo ciondálacha inbhuanaithe fiachais ar ghnáthscaireanna a thabhairt ar ais agus a bheith níos athléimní. Is doiciméad riachtanach faoin dlí é réamheolaire a chuireann faisnéis i láthair maidir le cuideachta agus maidir leis na hurrúis a thairgeann na cuideachtaí sin don phobal nó atá siad ag féachaint le ligean isteach chun a dtrádála ar mhargadh rialáilte. Ba cheart an fhaisnéis seo bonn a thabhairt ar ar féidir le hinfheisteoirí a chinneadh an ndéanfaidh siad infheistiú in urrúis arna n‑eisiúint ag an gcuideachta sin. Is féidir go bhfeidhmeoidh an costas a bhaineann le réamheolaire a dhréachtú mar dhíspreagadh i gcás eisitheoirí in anás airgeadais atá ag féachaint le cistí nua a bhailiú, go háirithe gnáthscaireanna. Mar gheall ar an méid atá tarlaithe de bharr phaindéim COVID‑19, tá sé ríthábhachtach a áirithiú, i gcás eisitheoirí atá liostaithe cheana féin, nach bhfeidhmíonn an réamheolaire mar bhacainn ar chaipiteal a bhailiú ar na margaí poiblí. Is é is aidhm don togra seo an nós imeachta a shimpliú i gcás eisitheoirí chun caipiteal a bhailiú go tapa de bharr na práinne eacnamaíche a eascraíonn as paindéim COVID‑19. Baineann na leasuithe sin ar an Rialachán Réamheolaire le cineál nua réamheolaire gairid a chruthú (“réamheolaire Téarnaimh an Aontais”) mar aon le leasuithe spriocdhírithe chun an brú ar idirghabhálaithe airgeadais a scaoileadh (fógra maidir le forlíontaí agus eisiúintí neamhchothromais ó institiúidí creidmheasa).

1.1.1.Réamheolaire téarnaimh an Aontais

Is é is cuspóir do réamheolaire Téarnaimh an Aontais rialacha nochta simplithe a sholáthar atá saincheaptha dá riachtanais shonracha i ndiaidh na géarchéime agus an réamheolaire á choinneáil mar ionstraim ábhartha chun infheisteoirí féideartha a chur ar an eolas. Faoi mar atá cúrsaí faoi láthair i ndiaidh na géarchéime, tá sé ríthábhachtach laghdú a dhéanamh ar bhacainní rialála a d'fhéadfadh difear a dhéanamh d’athchaipitliú na gcuideachtaí agus é a chur ar a gcumas d'eisitheoirí teacht i dtír ar mhargaí poiblí go luath sa téarnamh. Is é is aidhm do réamheolaire Téarnaimh an Aontais díriú ar fhaisnéis riachtanach agus ní bheadh sé ar fáil ach le haghaidh eisiúintí tánaisteacha scaireanna. Ar choinníoll go bhfuil scaireanna ag eisitheoirí a ligeadh isteach chun a dtrádála cheana féin ar mhargadh rialáilte nó ar Mhargadh Fáis FBM go leanúnach ar feadh ar a laghad 18 mí, meastar, leis an nochtadh laghdaithe, go laghdófar an costas a bhaineann le réamheolaire a dhréachtú agus gur fusa a bheidh sé an doiciméad a thuiscint. Thairis sin, le réamheolaire Téarnaimh an Aontais, ba cheart an grinnscrúdú ag údaráis inniúla náisiúnta a bheith níos éifeachtúla. Sa mhéid sin, faoi chóras réamheolaire téarnaimh an Aontais atá beartaithe, tá sé i gceist formheas an réamheolaire a ghiorrú go dtí cúig lá oibre chun gur féidir le heisitheoirí deiseanna a thapú go mear chun caipiteal a bhailiú. Leis an gcineál nua sin réamheolaire, thairbheofaí de phas aonair an Aontais de réamheolairí formheasta le haghaidh tairiscintí trasteorann agus ceadanna isteach chun trádála. Tá sé d'aidhm ag réamheolaire Téarnaimh an Aontais a bheith (i) éasca a tháirgeadh le haghaidh cuideachtaí atá ag féachaint le caipiteal a bhailiú ar mhargaí caipitil, (ii) éasca a thuiscint le haghaidh infheisteoirí atá ag féachaint lena maoiniú agus (iii) éasca a ghrinnscrúdú agus a fhormheas le haghaidh údaráis inniúla náisiúnta. Is é is aidhm do réamheolaire Téarnaimh an Aontais cuidiú leis an athchaipitliú le linn na tréimhse téarnaimh. Tá sé ceaptha, dá bhrí sin, mar chóras sealadach a rachaidh in éag 18 mí tar éis dháta chur chun feidhme an Rialacháin seo. Mar chuid d'athbhreithniú Rialacháin an Réamheolaire, ba cheart a mheas freisin an gcomhlíonann réamheolaire Téarnaimh an Aontais a chuspóirí. Chun cuidiú leis an measúnú níor mhór, leis an togra seo, go ndéanfadh sásra stórála láraithe ESMA, a bhailíonn sonraí réamheolaire ó údaráis inniúla náisiúnta, sonraí a bhailiú freisin maidir le réamheolaire Téarnaimh an Aontais. Leis an gcoigeartú imeallach sin ar chóras stórála láraithe ÚEUM, ní mheastar go mbeidh acmhainní breise ag teastáil ó fhoireann ESMA. Níor cheart costais bhreise shuntasacha a thabhú leis sin.

1.1.2.Leasuithe chun brú a laghdú ar idirghabhálaithe airgeadais

Forlíontaí

Tá sé de cheangal ar eisitheoir forlíonadh leis an réamheolaire a fhoilsiú maidir le haon fhachtóir nua thábhachtach, botún substainte nó míchruinneas substainte i ndáil leis an bhfaisnéis atá i réamheolaire agus lena bhféadfaí difear a dhéanamh do mheasúnú na n‑urrús agus a thagann chun cinn nó a thugtar faoi deara sa tréimhse idir tráth formheasta an réamheolaire agus dúnadh thréimhse na tairisceana, nó an tráth a chuirtear tús leis an trádáil ar mhargadh rialáilte, cibé acu is déanaí a tharlóidh. Nuair a fhoilsítear forlíonadh, tionscnaítear ceart aistarraingthe le haghaidh na n‑infheisteoirí atá le feidhmiú laistigh de dhá lá oibre ón uair a fhoilsítear an forlíonadh. Mar chuid dá ndualgas chun infheisteoirí a chosaint, ní mór d’idirghabhálaithe airgeadais dul i dteagmháil le hinfheisteoirí chun iad a chur ar an eolas gur foilsíodh forlíonadh an lá a fhoilsítear an forlíonadh. Tá deacrachtaí cruthaithe do na hidirghabhálaithe airgeadais ag an sprioc-am sin agus ag raon leathan cáilíochtaí na “n‑infheisteoirí”.

Chun dul i ngleic leis na deacrachtaí sin agus acmhainní a sholáthar le haghaidh na n‑idirghabhálaithe airgeadais, soiléirítear leis an togra na hoibleagáidí atá ar na hidirghabhálaithe airgeadais a mhéid a bhaineann le forlíontaí. Níor cheart do na hidirghabhálaithe airgeadais ach na hinfheisteoirí sin a rinne urrúis a cheannach agus a shuibscríobh tríothu a chur ar an eolas maidir leis an bhféidearthacht go bhfoilseofaí forlíonadh, ar choinníoll gur comhaontaíodh an ceannach nó an suibscríobh idir an tráth a formheasadh an réamheolaire agus dúnadh na tréimhse tairisceana nó an tráth a cuireadh tús leis an trádáil ar mhargadh rialáilte, cibé acu is déanaí a tharlóidh. Tar éis forlíonadh a fhoilsiú, ní mór don idirghabhálaí airgeadais gan dul i dteagmháil ach leis na hinfheisteoirí atá ag tairbhiú de cheart aistarraingthe. Cuirtear síneadh leis an togra leis an spriocdháta le haghaidh idirghabhálaithe airgeadais chun dul i dteagmháil le hinfheisteoirí go dtí lá amháin oibre ón uair a fhoilsítear an forlíonadh. Chun ardleibhéal cosanta a choinneáil i dtaca le hinfheisteoirí, cuirtear síneadh leis an tréimhse ar lena linn a d’fhéadfadh infheisteoirí ceart aistarraingthe a fheidhmiú ó dhá lá oibre go dtí trí lá oibre ón uair a fhoilsítear an forlíonadh.

Ós rud é go réiteofaí na deacrachtaí sin leis an leasú spriocdhírithe agus go soláthrófaí acmhainní d’idirghabhálaithe airgeadais leis agus, san am céanna, go n‑áiritheofaí ardleibhéal cosanta i dtaca le hinfheisteoirí, ní chuirfí teorainn ama leis na leasuithe sin.

Urrúis neamhchothromais arna n‑eisiúint ag institiúidí creidmheasa

Maidir le tairiscint ar urrúis neamhchothromais arna n‑eisiúint go leanúnach nó arís agus arís eile ag institiúid chreidmheasa, níl sí, faoi choinníollacha áirithe, faoi réir na hoibleagáide réamheolaire a fhoilsiú más lú ná EUR 75 milliún in aghaidh na hinstitiúide creidmheasa an chomaoin iomlán thar thréimhse 12 mhí. Bhí institiúidí creidmheasa gníomhach sa téarnamh chun tacú le cuideachtaí a raibh maoiniú ag teastáil uathu agus measfar go mbeidh siad ina gcolún bunúsach den téarnamh. Chun cuidiú leis na hinstitiúidí creidmheasa trína dhéanamh níos fusa dóibh breis maoinithe a bheith acu agus spás anála a thabhairt dóibh chun tacú lena gcliaint san fhíorgheilleagar, tá sé molta ag an gCoimisiún méadú spriocdhírithe ar an tairseach ó EUR 75 milliún go dtí EUR 150 milliún. Tá sé d'aidhm aige tacú le maoiniú na n‑institiúidí creidmheasa i gcéim an téarnaimh tríd an tairseach díolúine ó réamheolaire a mhéadú le haghaidh cineál áirithe tairiscintí ar urrúis. Ós rud é go bhfuil an beart sin nasctha go díreach le céim téarnaimh phaindéim COVID‑19, ba cheart é a bheith ar fáil ar feadh tréimhse teoranta ama 18 mí.